5 ปีไปเลยเพ่ทายท้าวิชามาร
โหร คสช.ยกยอปอปั้น “บิ๊กตู่” อยู่ยาว 3 ปี น้อยไปพี่ ทำพิธีอธิษฐาน “พระเจ้าพิชิตมาร” ทั้งทีต้องอยู่ 5 ปีไปเลยอย่าทำเหนียม
8 เม.ย. 2558

โหร คสช.ยกยอปอปั้น “บิ๊กตู่” อยู่ยาว 3 ปี น้อยไปพี่ ทำพิธีอธิษฐาน “พระเจ้าพิชิตมาร” ทั้งทีต้องอยู่ 5 ปีไปเลยอย่าทำเหนียม
อุดมคติ คสช.ต้องการรวมศูนย์อำนาจเพื่อความมั่นคงของชาติศาสน์กษัตริย์ ไม่น้อยกว่า 5 ปีอยู่แล้ว ดังเห็นได้จากประกาศวิสัยทัศน์ 2015-2020 อยู่ที่จะเลือกวิถีทางอย่างไรเท่านั้น
ระหว่างรวมศูนย์อำนาจเบ็ดเสร็จด้วยตัวเอง หรือใช้รัฐธรรมนูญที่ทำให้การเลือกตั้งเป็นแค่พิธีกรรม ได้รัฐบาลผสมที่อ่อนแอ อำนาจแท้จริงอยู่ในมือรัฐราชการ สร้างองค์กรอิสระทั้งเก่าและใหม่ไว้เตะตัดขา ซ้ำยังมีสภาขับเคลื่อนปฏิรูป คณะกรรมการยุทธศาสตร์ปฏิรูป คณะกรรมการปรองดองแห่งชาติ ไว้กำกับรัฐบาลอีก 5 ปีตามบทเฉพาะกาล
อย่าทำอย่างหลังเลยครับ จะสร้างความเสียหายให้ประเทศใหญ่หลวง เลือกตั้งแล้วได้รัฐบาลที่ไม่มีอำนาจตัดสินใจ ยอมอยู่กับรัฐบาลทหารต่อไปดีกว่า เห็นไหม เวลามีปัญหาฉุกเฉินรีบด่วนอย่าง ICAO ให้กรมการบินพลเรือนสอบตก ท่านยังใช้ ม.44 ตั้งสถาบันการบินพลเรือนอิสระทันใจ ถ้าเป็นรัฐบาลเลือกตั้งก็ต้องพิรี้พิไร ออกกฎหมายเข้าสภา 3 วาระ วุฒิลากตั้ง 3 วาระ เผลอๆ จะโดนฝ่ายค้านร้ององค์กรอิสระร้องศาลรัฐธรรมนูญวินิจฉัยเครื่องบินตกตายเป็นเบือกว่าจะแก้ปัญหาได้ แถมรัฐบาลยังย้ายปลัดกระทรวงย้ายอธิบดีไม่ได้อีก
กลไกรัฐธรรมนูญที่ยกร่างมา ไม่ใช่แค่ไม่เป็นประชาธิปไตย แต่ถอยหลังไปยิ่งกว่ายุคป๋าเปรม ยุคป๋าแค่คุมพรรคการเมืองในสภาคุมวุฒิสมาชิกจากกองทัพก็ตัดสินใจได้เสร็จสรรพ แต่นี่มีองค์กรอิสระงอกมาเหลือคณานับ ทั้งสมัชชาคุณธรรม สมัชชาพลเมือง สภาพลเมือง คณะกรรมการประเมินผลแห่งชาติ คณะกรรมการแต่งตั้งข้าราชการพลเรือน ฯลฯ การแก้ปัญหาประเทศแต่ละเรื่อง กว่าจะตัดสินใจได้ผ่านไม่รู้กี่ชั้น แถมถ้าถูกชี้ว่าตัดสินใจผิด ก็ติดคุกติดตะรางหรือถูกฟ้องเรียกค่าเสียหายย้อนหลัง ใครเป็นรัฐบาลก็เอาแต่กดปุ่มเปิดป้ายรณรงค์ประหยัดไฟปลูกต้นไม้ขี่จักรยานแบบคุณชายสุขุมพันธ์ปลอดภัยกว่า
นี่ยังไม่พูดถึงความขัดแย้ง ความรุนแรงทางการเมือง ที่กลับมาแน่หลังยุค คสช.ม.44 ต่อให้ออกกฎหมายสกัดกั้นอย่างไรก็ตาม รัฐธรรมนูญจะแบ่งคนเป็น 2 ข้าง คนที่พอใจกับไม่พอใจ “ระบอบลากตั้ง” ซึ่งฝ่ายหลังจะถูกบีบให้รุนแรงเพราะกรรมาธิการเขียนรัฐธรรมนูญแบบ “ห้ามแก้” ยึดอำนาจแก้ไขไว้ที่ศาลรัฐธรรมนูญ
เมื่อรัฐธรรมนูญไม่เป็นประชาธิปไตย ให้เลือกตั้งเป็นพิธี ประเทศก็ไม่มีทางกลับสู่ความสงบ สู้ปกครองด้วยมาตรา 44 ไปอย่างนี้เสียดีกว่า กลัวอะไรกับข้อครหาจากต่างชาติว่าไม่มีเลือกตั้ง เพราะอยู่มาตั้งปีก็ยังอยู่ได้ ไม่เห็นประเทศล่มสลาย ไม่คบอเมริกา ไม่คบยุโรป คบจีนคบรัสเซียก็ได้ คนไทยตั้งมากก็พอใจ ศิลปินใหญ่ยังเรียกร้องให้ปิดอินเทอร์เน็ตซัก 10 ปีเพื่อความสงบสุขใต้รัฐทหาร
อุตส่าห์รัฐประหารทั้งที แล้วจะทิ้งไปโดยที่ประชาชนผู้สนับสนุนท่านยังมองไม่เห็นอนาคตอันสดใส ยังไม่คืนความสุขอย่างแท้จริง “ทิ้งประชาชน” ไม่ได้หรอกนะครับ เดี๋ยวก็จะโดนหาว่า “รัฐประหารเสียของ” อีก
ไหนๆ ก็ไหนๆ ขี่หลังเสือไป 5 ปีเลยดีกว่า จะได้รู้ดำรู้แดง ไม่ต้องมีประชาธิปไตยเสแสร้งครึ่งๆ กลางๆ พิสูจน์กันเลยว่ารัฐประหารนำไทยสู่มหาอำนาจ พลิกตำรารัฐศาสตร์ทั้งโลก คนไทยจะได้ไม่ต้องเรียกร้องประชาธิปไตยอีก
ถ้าทำสำเร็จนะ แต่ถ้ากลับกัน คนไทยจะได้เลิกเรียกหารัฐประหารอีก